વેકેશનમાં ઉનાળાની કાળજાળ ગરમીથી મુક્તિ મેળવવા ફરવા જતા ગુજરાતીઓ સહિત દેશ-વિદેશના પ્રવાસીઓ માટે હિમાલયની પર્વતમાળાને સમાંતર આવેલા ઉત્તર-પૂર્વના રાજ્યોના પ્રવાસન સ્થળો વધુ લોકપ્રિય બની રહ્યા છે. ગાંઢ જંગલ, વહેતી-સૂકાયેલી નદી, એડવેન્ચર, હિલ સ્ટેશન, અભયારણ્ય, વાઇલ્ડ લાઇફ, જંગલ-પર્વતમાં વસતા લોકોનું કલ્ચર... આ શબ્દોનો સાચો અનુભવ મેળવવા પ્રવાસીઓ અહીં પહોંચી રહ્યા છે. રાજ્ય સરકારો પણ પ્રવાસીઓની આ પસંદનો ખ્યાલ રાખી આવા વિસ્તારોને વધુ ને વધુ વિકસીત કરી રહી છે. પરિણામે ઉત્તર-પૂર્વના દરેક રાજ્યોમાં હિમાલયની પર્વતમાળાની તળેટી સાથે જોડાયેલા વિસ્તારો સહિત તેની આજુબાજુના વિસ્તારો પણ પ્રવાસનની દૃષ્ટિએ ખાસ્સા વિકસીત થયા છે. આ દૃષ્ટિએ પશ્ર્ચિમ બંગાળ છેલ્લા થોડા વર્ષોમાં વધુ વિચારતું થયુ છે. પ. બંગાળનો ઉત્તર-પૂર્વનો ભાગ કુદરતી સૌંદર્યથી ભરપૂર છે. નેપાળ, સિક્કિમ, ભૂટાન, બાંગ્લાદેશની સરહદ સાથે જોડાયેલો આ વિસ્તાર પ્રવાસીઓને કુદરતની સાથે જુદા જુદા કલ્ચરનો પણ અદ્ભુત અનુભવ કરાવે છે.